РЕШЕНИЕ НА КОМИСИЯТА
от 19 февруари 2009 година
относно финансовото участие на Общността за 2008 г. в покриването на разходите, направени от Германия, Нидерландия и Словения за борба с вредителите по растенията или растителните продукти
(нотифицирано под номер C(2009) 1013)
(само текстовете на немски, нидерландски и словенски език са автентични)
(2009/147/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 23 от нея,
като има предвид, че:
(1)
Съгласно Директива 2000/29/ЕО на държавите-членки може да бъде предоставена финансова помощ от Общността за покриване на разходите, пряко свързани с необходимите мерки, които са били предприети или се планират за целите на борбата с вредители, въведени от трети страни или от други области на Общността, за да бъдат унищожени, или в случай че това не е възможно, за да се спре тяхното разпространение.
(2)
Германия, Нидерландия и Словения изработиха свои програми за действия за унищожаване на въведените на тяхна територия вредители по растенията. Програмите определят по-специално поставените цели, мерките за предприемане, тяхната продължителност и разходите по тях. Германия, Нидерландия и Словения кандидатстваха за отпускане на финансова помощ от Общността за тези програми в рамките на срока, определен в Директива 2000/29/ЕО, и в съответствие с Регламент (ЕО) № 1040/2002 на Комисията от 14 юни 2002 г. относно създаване на подробни правила за прилагане на разпоредбите във връзка с отпускане на финансова подкрепа от Общността за фитосанитарен контрол и за отмяна на Регламент (ЕО) № 2051/97 (2).
(3)
Техническата информация, предоставена от Германия, Нидерландия и Словения, позволи на Комисията да анализира ситуацията точно и изчерпателно и да стигне до заключението, че условията за предоставяне на финансова помощ от Общността, определени по-специално в член 23 от Директива 2000/29/ЕО, са спазени. Съответно предоставянето на финансова подкрепа от Общността за покриване на разходите за тези програми е целесъобразно.
(4)
Финансовата помощ от Общността може да покрие до 50 % от приемливите разходи. Въпреки това, в съответствие с член 23, параграф 5, трета алинея от Директива 2000/29/ЕО, размерът на финансовата помощ от Общността за представената от Нидерландия програма за контрол на Diabrotica virgifera virgifera Le Conte следва да се намали, тъй като програмата, нотифицирана от споменатата държава-членка, вече е била предмет на финансиране от страна на Общността съгласно Решение 2007/877/ЕО на Комисията (3).
(5)
В съответствие с член 24 от Директива 2000/29/ЕО Комисията установява дали въвеждането на съответния вредител е било причинено от неадекватни изследвания или инспекции и приема необходимите мерки в зависимост от констатациите от направената от нея проверка.
(6)
В съответствие с член 3, параграф 2, буква а) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (4) фитосанитарните мерки се финансират от Европейския фонд за гарантиране на земеделието. За целите на финансовия контрол на тези мерки се прилагат членове 9, 36 и 37 от посочения по-горе регламент.
(7)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Одобрява се отпускането на финансова помощ от Общността за 2008 г. за покриване на разходите, извършени от Германия, Нидерландия и Словения във връзка с необходимите мерки, както е посочено в член 23, параграф 2 от Директива 2000/29/ЕО, взети за целите на борбата с вредителите, посочени в изброените в приложението програми за унищожаване.
Член 2
1. Общият размер на финансовата помощ, определена в член 1, е 871 953 EUR.
2. Максималният размер на финансовата помощ от Общността за всяка една от програмите е посочен в приложението.
Член 3
Финансовата помощ от Общността, както е посочено в приложението, се изплаща при следните условия:
а)
предоставени са доказателства за взетите мерки в съответствие с разпоредбите, определени в Регламент (ЕО) № 1040/2002;
б)
съответната държава-членка е подала искане за плащане до Комисията в съответствие с член 5 от Регламент (ЕО) № 1040/2002.
Изплащането на финансовата помощ не засяга проверките, извършвани от Комисията съгласно член 24 от Директива 2000/29/ЕО.
Член 4
Адресати на настоящото решение са Федерална република Германия, Кралство Нидерландия и Република Словения.
Съставено в Брюксел на 19 февруари 2009 година.